ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 657/2013 ΤΗΣ ΕΠΙΤΡΟΠΉΣ της 10ης Ιουλίου 2013 για την τροποποίηση του εκτελεστικού κανονισμού (ΕΕ) αριθ. 1079/2012, για καθορισμό των απαιτήσεων σχετικά με τη διαπόσταση φωνητικών καναλιών στον Ενιαίο Ευρωπαϊκό Ουρανό (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5, Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2), και ιδίως το άρθρο 8 παράγραφος 1, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 1079/2012 της Επιτροπής (3), απαιτεί τη συντονισμένη υιοθέτηση φωνητικών επικοινωνιών αέρος/εδάφους με βάση τις μειωμένες αποστάσεις μεταξύ καναλιών στα 8,33 kHz, με σκοπό την αύξηση του αριθμού των διαθέσιμων συχνοτήτων για φωνητικές επικοινωνίες αέρος/εδάφους και με στόχο να επιτρέπονται αυξήσεις στον αριθμό των τομέων του εναέριου χώρου και στη σχετική ικανότητα ελέγχου της εναέριας κυκλοφορίας. (2) Το άρθρο 6 παράγραφος 3 του εκτελεστικού κανονισμού (ΕΕ) αριθ. 1079/2012 είχε σκοπό να επιβληθεί ως στόχος για τα κράτη μέλη που απαριθμούνται στο παράρτημα I, σύμφωνα με τον οποίο ο αριθμός νέων μετατροπών σε διαπόσταση καναλιών 8,33 kHz πρέπει να είναι ίσος με τουλάχιστον το 25 % των συνολικών εκχωρήσεων στα 25 kHz, οι οποίες προσδιορίζονται σε όλα τα συγκεκριμένα κέντρα ελέγχου περιοχής στο κράτος μέλος. Ωστόσο, το τρέχον δημοσιευμένο κείμενο του άρθρου 6 παράγραφος 3 θα μπορούσε να ερμηνευθεί ως επιβολή λιγότερο φιλόδοξης υποχρέωσης που θα μπορούσε στην πραγματικότητα να μειώσει σημαντικά, για τα κράτη μέλη με περισσότερα από ένα κέντρα ελέγχου περιοχής, το έργο της δημιουργίας επιπλέον συχνοτήτων. (3) Σκοπός της τροποποίησης είναι να αποσαφηνιστεί το άρθρο 6 παράγραφος 3 του εκτελεστικού κανονισμού (ΕΕ) αριθ. 1079/2012 και, επομένως, πρέπει να διατηρηθεί η αρχική ημερομηνία εφαρμογής της εν λόγω πράξης. (4) Ο εκτελεστικός κανονισμός (ΕΕ) αριθ. 1079/2012 πρέπει, συνεπώς, να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 6 του εκτελεστικού κανονισμού (ΕΕ) αριθ. 1079/2012, η παράγραφος 3 αντικαθίσταται από το ακόλουθο κείμενο: «3. Τα κράτη μέλη που απαριθμούνται στο παράρτημα I εφαρμόζουν, το αργότερο μέχρι τις 31 Δεκεμβρίου 2014, αριθμό νέων μετατροπών σε διαπόσταση καναλιών 8,33 kHz, ο οποίος ισοδυναμεί τουλάχιστον με το 25 % των συνολικών εκχωρήσεων στα 25 kHz, οι οποίες προσδιορίζονται στο κεντρικό μητρώο και εκχωρούνται σε κέντρα ελέγχου περιοχής (“ACC”) στο κράτος μέλος. Οι εν λόγω μετατροπές δεν περιορίζονται σε εκχωρήσεις συχνότητας από το ACC και δεν περιλαμβάνουν εκχωρήσεις συχνότητας επικοινωνιών επιχειρησιακού ελέγχου.». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 7 Δεκεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Ιουλίου 2013.

[Source: multi_eurlex | Tokens: 3118]